Anno millesimo octuagesimo vii Incarnationis Domini nostri Jesu Christi, cum auctoritate et privilegio sancte romane ecclesie, ex precepto quoque Domini Landrici Matiscensis episcopi, et cum adjutorio et assensu canonicorum ipsius ecclesie, nos humilis grex monacorum degentium in monasterio Sancti Rigaldi vocitato, in honore summe et individue Trinitatis, atque sancte Dei Genitricis Marie, necnon et ipsius predicti confessoris dicato, eligimus nobis unum de fratribus nostris abbatem, nomine.......... à pueritiâ sub regulâ beati Benedicti enutritum, doctrinâ institutum, naturâ prudentem moribus temperatum, vitâ castum, fide catholicum, litteratum, in lege Domini instructum, in dogmatibus ecclesiasticis exercitatum. Hunc itaque quem necessarium nobis et ecclesie nostre judicamus, Domino Landrico venerabili presuli Matisconensis ecclesie in cujus episcopatu degimus, cuique nos subjici canonicè profitemur, cum assensu canonicorum ejusdem ecclesie offerimus in abbatem consecrandum, optantes nobis eum preesse et prodesse, simulque promittentes ei obedientiam juxtà Beati Benedicti patris nostri institutionem.